ΓΡΑΠΤΗ ΕΡΩΤΗΣΗ P-0010/99

υποβολή: Werner Langen (PPE) προς την Επιτροπή

(8 Ιανουαρίου 1999)

Θέμα: Νομοθετικές διατάξεις για την υγιεινή του κρέατος στο ομόσπονδο κρατίδιο της Ρηνανίας- Παλατινάτου

Οι νομοθετικές διατάξεις για την υγιεινή του κρέατος στο ομόσπονδο κρατίδιο της Ρηνανίας-Παλατινάτου προβλέπουν εξαιρετικά υψηλές δαπάνες για την εξέταση των σφαγίων. Σύμφωνα με τις διατάξεις αυτές το κόστος ανέρχεται σήμερα κατά μέσο όρο σε 11,60 ΓΜ ανά χοίρο και 23,10 ΓΜ ανά βοοειδές, δηλαδή υπερβαίνει σημαντικά τα κοινοτικά κατ' αποκοπήν ποσά 2,50 ΓΜ και 8,60 ΓΜ αντιστοίχως. Εξάλλου και ο νόμος περί υγιεινής του κρέατος - εκτελεστικές διατάξεις που ψήφισε πρόσφατα η Βουλή της Ρηνανίας-Παλατινάτου αντιβαίνει στην κοινοτική νομοθεσία, διότι δεν προβλέπει κατ' αποκοπήν ποσά όπως ορίζεται στις κοινοτικές οδηγίες του 1985 σχετικά με τα τέλη. Στην οδηγία προβλέπεται ως προϋπόθεση για ενδεχόμενες παρεκκλίσεις από τα τέλη μια ρύθμιση με κριτήρια αποτελεσματικότητας τα οποία πρέπει να κατοχυρώνονται δια νόμου. Ούτε αυτό το προβλέπει ο νέος νόμος της Ρηνανίας-Παλατινάτου. Κατά την κοινοτική νομοθεσία αποκλείεται η ποσότητα των σφαγίων αλλά αυτή ορίζεται ως κριτήριο στο νόμο περί υγιεινής του κρέατος - εκτελεστικές διατάξεις της Ρηνανίας-Παλατινάτου. Αποτέλεσμα είναι να αντιμετωπίζουν οι κρεατοπαραγωγικές επιχειρήσεις στη Ρηνανία-Παλατινάτο σοβαρά, λόγω της γεωγραφικής θέσης τους, μειονεκτήματα στον τομέα του ευρωπαϊκού ανταγωνισμού. Η οριζόμενη από το νόμο αναδρομική ισχύς από 1.1.1991 έχει ως συνέπεια ότι πρέπει να καταβληθούν εκ των υστέρων τέλη, πράγμα που απειλεί αυτή καθεαυτή την υπόσταση των επιχειρήσεων.

Ως εκ τούτου ερωτώ την Επιτροπή:

1. Είναι εν γνώσει της συνειδητής παραβίασης του κοινοτικού δικαίου;

2. Γνωρίζει πώς αιτιολογεί και δικαιολογεί η κυβέρνηση του ομόσπονδου κρατιδίου της Ρηνανίας Παλατινάτου αυτή την παραβίαση;

3. Ποιά είναι τα μέτρα που προτίθεται να λάβει για τον τερματισμό της;

Απάντηση του κ. Fischler εξ ονόματος της Επιτροπής

(10 Φεβρουαρίου 1999)

1. Η οδηγία του Συμβουλίου 85/73/ΕΚ, όπως τροποποιήθηκε τελευταία από την οδηγία 96/43/ΕΚ ορίζει την είσπραξη κατάποκοπή κοινοτικών τελών για τις επιθεωρήσεις και τους υγειονομικούς ελέγχους των νωπών κρεάτων που πραγματοποιούνται κατά τη σφαγή των ζώων και κατά τον τεμαχισμό και την αποθήκευση των νωπών κρεάτων.

Ωστόσο, η εν λόγω οδηγία επιτρέπει, υπό ορισμένους όρους, και συγκεκριμένα υπό τον όρο να μην γίνεται υπέρβαση του πραγματικού κόστους των εξόδων επιθεώρησης, την είσπραξη ποσού ανωτέρου από το επίπεδο των κατάποκοπή ποσών που καθορίζονται από την οδηγία (βλέπε ιδίως το άρθρο 5 παράγραφος 3 της οδηγίας 85/73/ΕΚ και το παράρτημά του Α σημείο 4).

Η Επιτροπή δεν είναι σε θέση να διατυπώσει γνώμη για ενδεχόμενη παραβίαση του κοινοτικού δικαίου που αναφέρει το Αξιότιμο Μέλος του Κοινοβουλίου, επειδή δεν γνώριζε ότι υπήρχε, πριν από την υποβολή της παρούσας ερώτησης, νέος νόμος του ομόσπονδου κρατιδίου της Ρηνανίας-Παλατινάτου σχετικά με τα κτηνιατρικά τέλη.

2. Ωστόσο, βάσει των πληροφοριών που περιέχονται στην ερώτηση του Αξιότιμου Μέλους του Κοινοβουλίου, η Επιτροπή σχεδιάζει να ζητήσει από την γερμανική κυβέρνηση να της διαβιβάσει το κείμενο του νέου νόμου του ομόσπονδου κρατιδίου της Ρηνανίας-Παλατινάτου καθώς και τους λόγους που υπαγορεύουν την εφαρμογή από το εν λόγω κρατίδιο ποσών που διαφέρουν κατά πολύ από τα κατάποκοπή κοινοτικά τέλη.